**Vecný návrh**

**VYHLÁŠKA**

**Úradu pre reguláciu sieťových odvetví**

z ........ 2022,

**ktorou sa ustanovuje spôsob, rozsah a štruktúra poskytovania meraných údajov o spotrebe na odbernom mieste odberateľa elektriny a ich uchovávanie**

(mení a dopĺňa vyhlášku Úradu pre reguláciu sieťových odvetví č. 3/2013 Z. z., ktorou sa ustanovuje spôsob, rozsah a štruktúra poskytovania meraných údajov o spotrebe na odbernom mieste odberateľa elektriny a ich uchovávanie)

Úrad pre reguláciu sieťových odvetví podľa § 95 ods. 2 písm. b) zákona č. 251/2012 Z. z. o energetike a o zmene a doplnení niektorých zákonov v znení zákona č. …/2022 Z. z. (ďalej len „zákon“) ustanovuje:

# Predmet úpravy

Vyhláška v súčasnosti ustanovuje pravidlá

* spôsob, rozsah a štruktúru poskytovania meraných údajov o spotrebe na odbernom mieste odberateľa elektriny prevádzkovateľom prenosovej sústavy,
* spôsob, rozsah a štruktúru poskytovania meraných údajov o spotrebe na odbernom mieste odberateľa elektriny prevádzkovateľom distribučnej sústavy,
* uchovávanie meraných údajov o spotrebe elektriny podľa predchádzajúcich bodov.

Vyhláška po novelizácii bude upravovať aj pravidlá

* spôsob, rozsah a štruktúru poskytovania údajov o meraní elektriny na odbernom mieste koncového odberateľa elektriny prevádzkovateľom prenosovej sústavy,
* spôsob, rozsah a štruktúru poskytovania údajov o meraní elektriny na odbernom mieste koncového odberateľa elektriny prevádzkovateľom distribučnej sústavy,
* uchovávanie údajov o meraní elektriny podľa predchádzajúcich bodov,
* spôsob, rozsah a štruktúru poskytovania údajov potrebných na vykonanie zmeny dodávateľa elektriny alebo agregátora, údajov potrebných na poskytovanie flexibility a údajov potrebných na poskytovanie energetických služieb.

Vyhláška po novelizácii zohladní úpravy procesu zmeny dodávateľa elektriny a agregátora a rovnako je potrebné vyhláškou ustanoviť podrobnosti pre výmenu údajov medzi dotknutými účastníkmi trhu, ktoré sú potrebné najmä pre vzájomné vyúčtovanie. Ďalej bude pokrývať poskytovanie údajov na účel poskytovania flexibility a energetických služieb tak, aby boli ustanovené postupy uchovávania nie len údajov o spotrebe elektriny, ale aj údajov o meraní dotknutými účastníkmi trhu.

Vyhláška si vyžiada úpravu terminológie pôvodnej vyhlášky (§ 2), aj rozšírenie existujúcej úpravy poskytovania údajov tak, aby zohľadňovala uvedené procesy (§ 3 až 6). Je na zváženie, či ísť cestou doplnenia existujúcich paragrafov, alebo či do vyhlášky doplniť nové paragrafy - vzhľadom na rozsah zmien sa druhá možnosť javí ako optimálna.